J. Ivančo, poslanec: (2008-04-10):
Súčasne mi nedá krátko nezareagovať aj na poznámku, ktorá zaznela od pani poslankyne Smolkovej neverejne, že hovorím viac o vládnom návrhu. Myslím si, že sa nedá nehovoriť o vládnom aj o poslaneckom návrhu, ak obidva sa týkajú tej istej témy. A obidva, ako som to povedal v úvode, sú ešte prerokúvané na tej istej schôdzi. Takže uvediem posledný ideový rozdiel, ako som to povedal, medzi jedným a druhým návrhom. Jedným z tých posledných pre mňa okrem už spomínanej Kurikulárnej rady takým vážnym je ponímanie hodnotenia žiakov. Myslím si, že celá rodičovská, ale aj odborná, teda pedagogická verejnosť očakávala, a chcem podotknúť, že návrh pána poslanca Fronca to umožňuje, že hodnotenie žiakov dostane väčší priestor vo forme slovného hodnotenia. Ja som mal svojho času aj pripravené, ale ako som to povedal, som nemohol vystúpiť pri vládnom návrhu, vzor hodnotenia alebo jedno hodnotenie žiaka z anglickej primary school, teda takej základnej školy. Žiaľ, nemám ho tu teraz so sebou. Ale by ste určite všetci povedali, ako je to hodnotenie čitateľné a zrozumiteľné pre rodiča hlavne, pretože dnešné hodnotenie, ktoré sa príliš taxatívne a príliš prísne vo vládnom návrhu objavuje na základe známok a na základe „dobrý“ a tak ďalej, nedáva skutočne základnú vypovedaciu hodnotu hlavne pre rodiča, ale netreba zabúdať ani na žiaka, pretože ten žiak šiesteho, siedmeho alebo ôsmeho, deviateho ročníka už pozná svoje reálne možnosti, ako pozná alebo nepozná učivo. Navrhnutý vládny model, keď zavádzame, ako som povedal, prísne hodnotenie známkovaním alebo necháva sa istá voľnosť len v prvom až štvrtom ročníku, je podľa môjho názoru veľmi málo na zmenu, o ktorej sa hovorí. Preto podporujem návrh pána poslanca Fronca, kde práve systém hodnotenia je upravený voľnejšie a umožňuje väčšiu zmenu. Chcem povedať záverečné vety k tomu, že myslím si, že návrh pána poslanca Fronca je podľa mňa koncipovaný teda ako základný legislatívny rámec, ale je skutočne reformným, reformným zákonom. A od základu vytvára priestor pre zmenu celého vzdelávacieho systému. A bude mu dávať modernú a flexibilnú podobu. No ale čo je najdôležitejšie. Návrh zákona približuje projektované zmeny k už uskutočneným legislatívnym zmenám v decentralizácii štátnej správy, v zmenách vo financovaní, ale aj v zmenách v riadiacich kompetenciách a v zmenách v tom, že rada školy bola v minulom období posilnená ako skutočný samosprávny orgán. Budete sa hnevať, kolegovia z koalície, ale poviem, že návrh pána ministra Mikolaja zavádza do rád škôl štátny dirigizmus. A čo je šokujúce len pri jednej téme. A to je pri výbere riaditeľa. Ale práve samosprávnosť je postavená na vzťahu rodič, žiak, učiteľ a zriaďovateľ, nie na tom, že tam príde niekto zo Štátnej školskej inšpekcie alebo zo školského úradu a bude hovoriť týmto ľuďom, koho majú vybrať za riaditeľa, lebo má rozhodujúci hlas. Myslím si, že toto je jasným príkladom toho, keď sa posilňuje kompetencia štátu a zasahuje sa do výkonu samosprávnosti na školách. Na záver si dovolím povedať, že z uvedených dôvodov a z porovnania medzi vládnym a poslaneckým návrhom zákona, ktorý rešpektuje nám blízke princípy subsidiarity, slobody a konkurencie, Slovenská demokratická a kresťanská únia – Demokratická strana, jej poslanecký klub, podporí návrh pána poslanca Fronca a v druhom čítaní budeme diskutovať a predkladať pozmeňujúce návrh pri vládnom návrhu a dúfame, že aj prejdú. Takže ďakujem vám pekne za to, že ste ma počúvali.